אלינור מיכאל

אלינור מיכאל (פכט) (נולדה בז' באדר א' ה'תשמ"ו, 15 בפברואר 1986 בהרצליה) היא שחקנית, תסריטאית ובמאית חרדית-ישראלית, בעלת תשובה, מנהלת בית הספר למשחק ואמנויות הבמה לנשים חרדיות "האנסמבל" מבית המנהל הקהילתי "אשכולות".

ביוגרפיה
התחילה את דרכה האמנותית כרקדנית בלהקת המחול הייצוגית של הפועל "התנועתרון" ולמדה מחול בחטיבת "רעות" הרצליה בשיתוף מכון וינגייט.

למדה במגמת תיאטרון של תיכון היובל בהרצליה. בכיתה י"ב קיבלה תפקיד קבוע כמנחה ושחקנית קומית בסדרת המקור הראשונה של ערוץ "ניקלודיאון", "נקניקייה".

במקביל התקבלה לשחק בהצגה "רעב" של תיאטרון תמונע, שכתב עידו בורנשטיין וביים שלמה פלסנר, בתפקיד שירה, לצידם של אסתי זקהיים, שמעון מימרן וניסו כאביה. ההצגה זכתה בפרס התיאטרון הישראלי להצגת הפרינג' הטובה ביותר לשנת 2003.

שיחקה בתיאטרון הארצי לילדים ונוער בהצגה "החקירה". בנוסף, בתקופת לימודיה בחטיבת הביניים ובתיכון שיחקה בתיאטרון העירוני של הרצליה לנוער במסגרתו הופיעה בישראל ובעולם.

בשנים 2006–2009 למדה בסל"ה - הסטודיו לאמנויות התיאטרון מיסודו של יורם לוינשטיין. במסגרת הלימודים זכתה בארבע מלגות הצטיינות.
בתחילת השנה השלישית ללימודיה שיחקה בסדרה "לשם שינוי" של הטלוויזיה החינוכית בתפקיד חגית.

במקביל קיבלה את תפקידה הראשון בתיאטרון גשר בהצגה "הלילה ה-12" של שייקספיר שביים רפי ניב - התפקיד הראשי, ויולה. על תפקיד זה הייתה מועמדת לפרס השחקנית המבטיחה לשנת 2009 בטקס פרסי התיאטרון.

לאחר ההצגה התקבלה ללהקת השחקנים של התיאטרון כשחקנית קבועה ושיחקה בהצגות "טרטיף" ו"לה-פונטיין" עד חזרתה בתשובה ב-2010.

דיבבה בסרטים "הארי פוטר" ו"הצ'יוואוואה מבוורלי הילס".

לאחר חזרתה בתשובה למדה חסידות במדרשת "פנימיות" ולימודי קודש והוראה במכללת "בית רבקה" בכפר חב"ד.

שיחקה בתפקידים ראשיים בארבעה סרטים חרדיים של המפיקה והבמאית טלי אברהמי: "שרה", "הגדר", "בומביי", "עלה קטן".

בשנת 2015 הקימה את בית הספר למשחק ואמנויות הבמה לחרדיות "האנסמבל", מבית מנהל קהילתי "אשכולות" בהנהלתה של ליבי זייבלד, ובשיתוף הסטודיו למשחק ניסן נתיב והמחלקה לתיאטרון של עיריית ירושלים, והיא מנהלת אותו. בית הספר שוכן בשכונת שמואל הנביא בירושלים, ולו שלוחות במתנ"ס גוונים ברמת בית שמש ובמדרשת "פנימיות" ברמת אביב.

בשנים 2016–2017 למדה במגמת תסריטאות בבית הספר לקולנוע "מעלה". בסיום לימודיה קיבלה מלגת פיתוח לתסריט באורך מלא מקרן הקולנוע הישראלי על התסריט "אלף פלא ואופל".

בשנת 2017 נעשה עליה סרט דוקומנטרי קצר, "תיאטרון זה לא משחק", של הבמאית מוריה חקק, המתאר את ההתמודדויות של אישה חרדית העוסקת בתיאטרון. הסרט השתתף בפסטיבל הקולנוע היהודי בירושלים.

החל משנת 2017 היא ראש חטיבת תיאטרון במיזם "אמנות ואמונה" – בית ליוצר והאמן החרדי.

אלינור נשואה לצלם נועם דהאן ולהם בן ובת.

קישורים חיצוניים

 אשר קשר, מקריירת משחק חילונית - לחיי הבמה של העולם החרדי: זה סיפורה של אלינור מיכאל־פכט , באתר "mynet", 26 באוגוסט 2017
 ריקי רט, שחקנית נשמה, מוצש, 20 בינואר 2017
 מעיין כפיר, אלינור מיכאל: "כשעזבתי את תיאטרון גשר, הייתי בטוחה שאני עוזבת את עולם המשחק לנצח", באתר "הידברות", 25 ביולי 2017

הערות שוליים

קטגוריה:אמניות ישראליות שחזרו בתשובה
קטגוריה:חרדיות ישראליות
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:שחקניות קולנוע וטלוויזיה ישראליות
קטגוריה:בוגרות תיכון היובל (הרצליה)
קטגוריה:בוגרי תיכון היובל (הרצליה)
קטגוריה:בוגרות מעלה - בית הספר לקולנוע ולטלוויזיה
קטגוריה:בוגרי מעלה - בית הספר לקולנוע ולטלוויזיה
קטגוריה:ישראליות שנולדו ב-1986
קטגוריה:ישראלים שנולדו ב-1986
קטגוריה:בוגרות מכללת בית רבקה
קטגוריה:שחקניות קולנוע חרדי